kardosdrur/scandi-wiki huggingface dataset:
Ridebanespringning

Ridebanespringning  er en udbredt hestesport, der udøves på en bane; der står forskellige spring af varierende højde og opbygning som mure og støtter med bomme imellem. 
Lige inden en konkurrence begynder, kan rytterne gennemgå banen. Det foregår til fods, og her orienterer rytteren sig om banens udseende, afstande og i hvilken rækkefølge springene skal springes.

Ved nedrivning af springets bomme (uanset hvor mange), ben i vandgrav eller refusering gives fire fejl. Ved tredje refusering diskvalificeres ekvipagen.
Der kan rides på tid. Ved pointlighed er vinderen den rytter med den hurtigste tid. 
Der kan også rides en omspringning, hvor nogle spring udgår, og tiden er afgørende ved pointlighed.

Efter tre refuseringer eller hvis rytter og hest bliver skilt ad, bliver ekvipagen diskvalificeret. Hvis rytteren er utilfreds med forløbet, hvis hesten bliver skadet osv., kan rytteren opgive klassen ved at række en hånd i vejret. 
En rytter kan stille op i samme klasse på flere heste.

Danmark har dygtige ryttere inden for ridebanespringning: Linnea Ericsson, Thomas Velin, Emilie Martinsen, Tina Lund og hendes storesøster Charlotte Lund, der har vundet EM for young riders (under 21 år). De har alle har vundet flere Grand Prix'er i udlandet.
Evakuering

Evakuering betegner fjernelse af tropper eller civile fra et område, der fx trues af krig eller naturkatastrofer.

Ifølge finansloven kan Udenrigsministeriet i situationer, hvor det er nødvendigt at gennemføre evakuering af danskere, iværksætte evakueringen inden for en udgiftsramme på op til 15 mio. kr. Udgiften opkræves efterfølgende hos de evakuerede. Udenrigsministeriet kan endvidere i tilfælde af omfattende og akutte katastrofesituationer – efter Finansministeriets bemyndigelse – iværksætte de fornødne hjælpeforanstaltninger over for danskere, der er berørt af katastrofen.

Den mest omfattende evakuering af danskere efter 2. verdenskrig skete i forbindelse med Israels aktion mod Hizbollah i Libanon i juli 2006. I løbet af knap en uge blev mere end 5.000 danskere bragt ud af Libanon. Evakueringen skete dels med busser fra Beirut til Syrien og derfra med lufttransport til Danmark, dels med skibstransport til Cypern, hvorfra de evakuerede blev fløjet videre. Desuden blev under meget vanskelige vilkår gennemført buskonvojer fra byer i Sydlibanon til Beirut.

Ved Libanon-evakueringen blev det besluttet, at der ikke skulle ske nogen efterfølgende opkrævning af udgifterne fra de evakuerede.

Beredskab
Tryghed
Sikkerhedstiltag
Meriadoc Brændebuk

Meriadoc Brændebuk () eller Merry er en hobbit, en fiktiv person fra J.R.R. Tolkiens bog, Ringenes Herre. Han er fætter til Peregrin Toker (Pippin).

Han var søn af Saradoc Brændebuk og Esmeralda Toker og blev født i år 2982 (af den tredje alder). Han overtog embedet som mester af Bukland da hans far døde i år 14 (af den fjerde alder).
Efter han var vendt hjem fra Gondor blev han gift med Estella Bolger. 

I Peter Jacksons filmtrilogi bliver han spillet af Dominic Monaghan

Eksterne henvisninger 
 

Personer i Ringenes Herre
Christine af Hessen

Christine af Hessen (29. juni 1543 – 13. maj 1604) var en prinsesse fra Landgrevskabet Hessen, der var hertuginde af Slesvig-Holsten-Gottorp fra 1564 til 1586. Hun var datter af den tyske reformator og landgreve Philip 1. af Hessen (Filip den Ædelmodige) og blev gift med hertug Adolf af Slesvig-Holsten-Gottorp i 1564. Som enke var hun i perioder regent i de gottorpske dele af hertugdømmerne Slesvig og Holsten som formynder for sine mindreårige sønner.

Gennem sit ægteskab blev hun stammoder til hertuglinjen Slesvig-Holsten-Gottorp, der regerede den gottorpske del af Slesvig frem til 1713 og de gottorpske dele af Holsten frem til 1773. Derudover kom den også til at regere i Rusland (1762 og 1796-1917), Sverige (1751-1818), Norge (1814-1818) og Oldenburg (1773-1918).

Biografi 

Christine blev født den  i Kassel i Landgrevskabet Hessen. Hun var datter af den Landgrev Filip den Ædelmodige af Hessen og hans gemalinde Christine af Sachsen. Hun fik en grundig opdragelse af sin moder og efter dennes død af sin faster, Arveprinsesse Elisabeth af Sachsen.

Christine blev gift med hertug Adolf af Slesvig-Holsten-Gottorp, en yngre søn af kong Frederik 1. af Danmark og Sophie af Pommern. Deres bryllup blev fejret den 17. december 1564 på Gottorp Slot og førte til en mindre skandale, da bryllupsgæsterne drak sig skandaløst beruset. I ægteskabet blev der født 5 sønner og 5 døtre. 

Efter Hertug Adolfs død i 1586 fik hun enkesæde på slottet i Kiel. Hun havde den sorg at se sine to ældste sønner dø kort efter hinanden som regerende hertuger, henholdsvis 19 og 20 år gamle, hvorefter den tredje søn, Johan Adolf, blev hertug i en alder af 15 år. Som regent for sine mindreårige sønner varetog hun kraftfuldt og samvittighedtfuldt familiens interesser, indtil de blev myndige. Datteren Christine blev gift med kong Karl 9. af Sverige og blev mor til kong Gustav 2. Adolf af Sverige.

Christine udgav en samling salmer og en bønnebog. Hun døde i Kiel den 13. maj 1604 og blev begravet i Slesvig Domkirke.

Ægteskab og børn 
Christine blev gift den 17. december 1564 på Gottorp Slot med hertug Adolf af Slesvig-Holsten-Gottorp (1526–1586), søn af kong Frederik 1. af Danmark og Sophie af Pommern. I ægteskabet blev der født 10 børn:

Referencer

Litteratur

Eksterne henvisninger 

Huset Hessen
Hertuginder
Personer fra Kassel
Elga Olga Svendsen

Elga 'Olga' Nancy Hanson (Elga Olga) født Svendsen (14. april 1906 i København, død 26. juli 1992 på Frederiksberg) var en dansk skuespillerinde og sangerinde. Hun var datter af skuespillerparret Olga Svendsen og Holger Reenberg og var halvsøster til skuespilleren Jørgen Reenberg og fotograf og instruktør Annelise Reenberg. Hun debuterede i 1932 i en sommerrevy, og det var da også revyen, der kom til at stå hendes hjerte nærmest gennem hele karrieren, bl.a. med mange roller i Holstebro Revyen, Randers Revyen og ikke mindst et mangeårigt engagement i Cirkusrevyen, hvor hun i 1953 lancerede visen Solitudevej, der hurtigt blev en landeplage. Elga Olga optrådte ligeledes på Casino, Betty Nansen Teatret, Fønix Teatret, Nørrebros Teater og Røde Kro Teater. Hun var gift to gange, først med en skrædder og sidenhen (i mere end 50 år) med en frisør og havde datteren Jytte Elga Olga, der også er skuespillerinde.

Udvalgt filmografi 
 Flådens blå matroser – 1937
 Thummelumsen – 1941
 Lykke på rejsen – 1947
 Vores fjerde far – 1951
 Kærlighedsdoktoren – 1952
 Krudt og klunker – 1958
 Mig og min lillebror – 1967
 Affæren i Mølleby – 1976
 Brand-Børge rykker ud – 1976
 Zappa – 1983
 Tro, håb og kærlighed – 1984

Eksterne henvisninger 
 
 

Skuespillere fra Danmark
Sangere fra Danmark
Personer fra København
Personer med enkeltværker i Kulturkanonen
Niels Hinrichsen

Niels Hinrichsen (født 2. juni 1942) er en dansk skuespiller, der er uddannet fra Det Kongelige Teaters Elevskole i 1965 og på hvilken scene han optrådte i en længere årrække. Han har foretaget studierejser til England og Tyskland og har i sin karriere været engageret på en lang række teatre, som f.eks. Det ny Scala, Det ny Teater, Café Teatret, Gladsaxe Teater, Betty Nansen Teatret, Nørrebros Teater og Hvidovre Teater. Blandt de stykker han har medvirket i kan bl.a. nævnes Rosenkrantz og Gyldenstjerne er døde, Kameliadamen, Cabaret, Hjemkomsten, Musikkens vogter, A Clockwork Orange, En duft af ungdom og Me and My Girl. I tv har han bl.a. kunnet ses i serierne Ugeavisen og TAXA.

Filmografi 

 Flagermusen (film) – 1966
 Nu stiger den – 1966
 Der var engang – 1966
 Den røde kappe – 1967
 Sådan er de alle – 1968
 Hurra for de blå husarer – 1970
 Løgneren – 1970
 Oktoberdage – 1970
 Hosekræmmeren – 1971
 Min søsters børn når de er værst – 1971
 Brand-Børge rykker ud – 1976
 Rend mig i traditionerne – 1979
 Det parallelle lig – 1982

Ekstern henvisning 
 

Skuespillere fra Danmark
Vincent Auriol

Jules-Vincent Auriol (27. august 1884 i Revel – 1. januar 1966 i Muret) var en fransk socialistisk politiker. Han var Frankrigs præsident fra 1947 til 1954. Før 2. verdenskrig bestred Auriol poster som bl.a. finansminister og justitsminister.

Auriol var cand.jur. og indledte sin karriere som advokat i Toulouse.

Auriol deltog i den provisoriske regering, som blev indsat under Charles de Gaulles ledelse efter befrielsen fra den tyske besættelse (1940-1944).

Auriols præsidentperiode var præget af den politiske ustabilitet, som kendetegnede den kortvarige Fjerde Republik. Afkoloniseringen og navnlig befrielseskrigen i Indokina (Vietnam) satte sit præg på perioden. Auriol genopstillede ikke som præsident.

Udenrigspolitik 
Perioden efter 2. verdenskrig var domineret af arbejdet med Europas politiske og økonomiske genrejsning. Frankrig var som udgangspunkt skeptisk overfor det besejrede Tyskland, men oprettelsen af det Europæiske Kul- og Stålfælleskab (EKSF) i 1952 blev et afgørende vendepunkt i forholdet mellem de to lande.

Eksterne henvisninger 

Frankrigs præsidenter
Justitsministre fra Frankrig
Arne Siemsen

Arne Siemsen (født 27. august 1956) er en dansk skuespiller, der ikke har nogen skuespilleruddannelse bag sig, men som siden 1983 har medvirket i en halv snes spillefilm. Han har haft sin egen tv-serie på TV 2 Charlie og er også kendt for sin medvirken i flere forskellige tv-reklamer.

På TV blev han især kendt for rollen som General Dryptud sammen med "kamelen" Johanna.

Filmografi 

 Koks i kulissen – 1983
 Flamberede hjerter – 1986
 Huller i suppen – 1988
 Casanova – 1990
 Sirup – 1990
 Frække Frida og de frygtløse spioner – 1994
 Den eneste ene – 1999
 Ørkenens juvel – 2001
 Min søsters børn i Ægypten – 2004
 Solkongen – 2005
 Hvidsten Gruppen – 2012

Eksterne henvisninger 
 

Skuespillere fra Danmark
Huller i suppen

Huller i suppen er en dansk film fra 1988 af Morten Lorentzen og Povl Erik Carstensen. Filmens handling var at tilfældige folk blev sat i pinlige situationer, hvorefter de blev optaget med skjult kamera. I 2007 udkom Krøller i sovsen, en ny version af filmen med nye skjulte optagelser.

Medvirkende
Povl Erik Carstensen
Morten Lorentzen
Arne Siemsen
Ellen Hillingsø

Eksterne henvisninger 
 

Danske film fra 1988
Dansksprogede film
Christian Kjær

Poul Christian Tage Kjær (født den 22. april 1943 i København) er en dansk forretningsmand, tidligere advokat og tidligere konservativ politiker. Han er medejer af cementkoncernen FLSmidth & Co. A/S. Kjær er søn af overkirurg Tage Kjær og var svoger til Poul Bundgaard. 

Han blev student fra Haslev Kostskole 1963 og cand.jur. 1972, hvorefter han var advokatfuldmægtig hos Karoly Nemeth og Ole Jeppesen indtil 1976, hvor han fik egen advokatvirksomhed (møderet for Landsret 1977, for Højesteret 1982).

I kraft af sin tilknytning til FLSmidth har Christian Kjær haft en række bestyrelsesposter. Han har været bestyrelsesformand i NKT 1990-2013 (næstformand fra 1987) og var tidligere bestyrelsesformand for Faxe Kalkbrud og Aalborg Portland. Han har desuden været bestyrelsesmedlem i FLSmidth & Co. A/S, A/S Potagua, Forenede Assurandører samt Dansk Eternit-Fabrik A/S. Han sidder også i bestyrelsen for Allan Hugo Norman Rahr Christensens Fond, Christian Kjærs Familiefond og Familien Kjærs Fond.

Christian Kjær var med på det hold der vandt det danske holdmesterskab i ridebanespringning i 1964, holdet var Sportsrideklubbens 2.hold, der bestod af Christian Kjær på "Telstar", Per Siesbye på "Regina", John Jensen på "Golfsonne" og Alice Borgfeldt på "Copyright".

Politiker 
Han var ved kommunevalget i (2005) De Konservatives spidskandidat til kommunevalget i Rudersdal Kommune, men Venstres kandidat Erik Fabrin vandt valget og blev borgmester. Ved kommunevalget i 2009 stillede han ligeledes op for de konservative i Rudersdal kommune, nu som nummer 21 på listen. På trods af dette blev han valgt ind i byrådet.

I 2000 blev Kjær udnævnt til Ridder af 1. grad af Dannebrog. I 2005 blev Kjær, der var en nær ven af regentparret og jagtkammerat med prins Henrik, tillige udnævnt til kammerherre. Disse titler blev frataget ham i maj 2019 pga. en fængselsdom.

Privat 
Christian Kjærs første ægteskab var med balletdanserinden Fritzy Koch, med hvem han fik sønnen Philip. I 1988 giftede Kjær sig med Janni Spies, der i den forbindelse tog sin mands efternavn. De fik datteren Michala og sønnen Christopher. Ægteskabet varede i 20 år til skilsmissen i 2008. I 2014 giftede han sig med den 27 år yngre Susan Astani, med hvem han fik sønnen Alexander.

Påkørsel 
Den 21. februar 2019 blev Christian Kjær ved retten i Lyngby  idømt 30 dages betinget fængsel, en bøde på 10.000 kroner og frakendt retten til kørekort i 1 år for brud på færdsels- og straffeloven efter at han den 18. august 2018 med lav fart påkørte en official ved et cykelløb.

Kjær har efterfølgende udtalt, at han føler sig uretfærdigt behandlet i Danmark, hvorfor han har valgt at flytte med familien til Schweiz efter dommen for påkørslen.

Eksterne henvisninger 
 Christian Kjær - farvel og tak på dr.dk

Kilder  

Kommunalbestyrelsesmedlemmer fra Det Konservative Folkeparti
Erhvervsfolk fra Danmark
Advokater fra Danmark
Personer i Kraks Blå Bog
Danskere i 1900-tallet
Danskere i 2000-tallet
Personer med tilknytning til FLSmidth
Personer fra København
B-celle

B-celler er lymfocyter, som spiller en stor rolle i det humorale immunsystem. Forkortelsen B står for Bursa fabricii, som er det organ, fugles B-celler modnes i. I alle pattedyr, med undtagelse af kaniner, modnes B-celler i knoglemarven.

Oprindelse og udvikling 
Kroppen producerer millioner af forskellige slags B-celler hver dag. Hver type har sin egen B-celle-receptor (BCR), som kan binde til ét specifikt antigen. På et givet tidspunkt vil der være mange millioner B-celler i blod og lymfevæske uden at producere antistoffer. Når en B-celle møder dets antigen og får et signal fra en T-hjælpercelle (som undersøger B-cellens overflade for matchende strukturer, til de antigener, den har fået præsenteret af en makrofag) kan den differentiere sig til én af to specifikke undertyper:

Plasma-B celler

Oprindelse og levetid 
Plasma-B celler (BCp) dannes, når en ikke-differentieret B-celle møder et antigen og bliver til en Plasma-B celle. Disse celler rejser i stort antal til milten og producerer mange antistoffer (ca. 1000-2000 i sekundet). Deres levetid er et par dage.  
Funktion
Ved at udskille antistoffer, som agerer som et signal for celledræbende- og ædende immunceller til at slå den markerede celle ihjel, spiller B-celler en uhyre vigtig rolle i den akutte infektionsfase. Desuden kan de udskilte antistoffer også aktivere komplementær-kaskaden, som gør de markerede objekter endnu mere sårbare for kroppens forsvarsmekanismer.

Hukommelses-B-celler 
Hukommelses-B-celler (BCm) er immunceller, som dannes under primærinfektionsfasen. De B-celler som ikke omdannes til plasma-B bliver til hukommelses-B. Hukommelses-B-celler er specifikke til det antigen, der oprindeligt stimulerede deres differentiering. Hvis dette antigen mødes igen, deler hukommelses-B-cellen sig til plasma-B-celler og flere hukommelses-B-celler. Det danner en ny generation af antistof-udskillende plasmaceller og flere B-celler, som kan `huske` antigenet. Det betyder, at antistof-responsen er meget hurtigere ved nye infektioner, end den primære. Det reducerer chancen for symptomudvikling. Det er princippet bag vaccination.

Rolle i kyssesyge 
Epstein-Barr virusset (EBV) inficerer B-celler og efterlader sit DNA permanent som et cirkulært episom, dvs. et plasmid, hvis DNA integreres i værtscellens DNA. EBV-DNA'et kan så enten være i en latent fase eller i en lytisk fase. I den lytiske fase transkriberes viralt DNA med henblik på reproduktion og separation fra værtscellen. Det medfører dog ikke altid lysis (celledød). Misformede B-celler er et tegn, men ikke absolut på EBV-infektion, og de er synlige i blodudstrygningsprøver. De misdannede B-celler fremprovokerer en kraftig immunrespons, som er ansvarlig for sygdommens nogle gange inkapaciterende udtryk.

Indhold i blodet

Se også

Immun-checkpoint
Dendritcelle
Toll-like receptorer
T-celle

Eksterne links 

 Blodets funktioner og bestanddele. Bloddonorerne i Danmark 
 Mini drug factory churns out drugs from inside bone. New Scientist 2013

Cellebiologi
Blodlegemer
Anthony Kiedis

Anthony Kiedis (født 1. november 1962 på St. Mary's Hospital, Grand Rapids, Michigan USA) er forsanger i bandet Red Hot Chilli Peppers.

Hans far, John Kiedis (også kendt under navnet Blackie Dammett), var tidligere skuespiller, og indtil 2005 formand for bandets fanklub, Rockinfreakapotamus. Moren hedder Margaret "Peggy" Idema.

Hele familien flyttede senere til Los Angeles, men Anthony og hans mor flyttede tilbage til Michigan igen i 1968, hvorefter hans forældre blev skilt. I en alder af 11 flyttede Anthony tilbage til Los Angeles, fordi han savnede sin far.

I 1977 begyndte Anthony i skole, hvor han mødte sine kommende bandmedlemmer Hillel Slovak, Jack Irons og Michael Balzary (Flea). I starten var det Jack, der skulle synge, og Anthony, der skulle spille på trommer, men han opgav det. Senere forlod Jack og Hillel bandet, men Hillel kom senere igen. Hillel døde senere af en overdosis heroin, hvilket skræmte Anthony meget, fordi han også selv var på stoffer. I dag er Anthony stoffri, og det har han været siden den 25. december 2000, hvilket han selv siger skyldes Flea: "Han kiggede mig ind i øjnene med sine smukke blå øjne og sagde: "Jeg elsker dig og jeg vil ikke have at du skal dø"."

Anthony Kiedis blev far for første gang, da hans daværende kæreste Heather Christie, tirsdag den 2. oktober 2007 fødte sønnen Everly Bear Kiedis på Cedars Sinai Hospital i Los Angeles.

Han har blandt andet skrevet en selvbiografi, Scar Tissue, hvor han beskriver alt om sit liv, sine erotiske oplevelser og bandet Red Hot Chili Peppers.

Kiedis har optrådt i mange forskellige film.

Filmografi 
 The Chase
 Tough Guys
 Brave New World
 Back to the future 2
 Jokes My Father Never Told Me
 Back to the future 3
 Freestyle
 It's a mille from Her to Glory og Point Break

Eksterne henvisninger 

 
 

Sangere fra USA
Skuespillere fra USA
Medlemmer af Red Hot Chili Peppers
Amerikanere i 1900-tallet
Amerikanere i 2000-tallet
Tomas Ambt Kofod

Tomas Ambt Kofod (født 8. januar 1969) er en dansk skuespiller, uddannet fra Teaterskolen ved Aarhus Teater. Kofod er en af Danmarks store musical-stjerner med roller som Fantomet i The Phantom of the Opera og i Love Never Dies, Udyret i Skønheden og Udyret og Dr. Jekyll & Mr. Hyde i Jekyll & Hyde. Sidstenævnte sikrede ham en Reumert-nominering som "Årets mandelige hovedrolle" i 2016.

Privat 
Kofod er gift med kjoledesigner Ane Marie. Sammen har parret to børn.

Teater 
 2022 hjørring revyen
 2018 The Phantom of the Opera, (Fantomet), Det Ny Teater
 2017 Chicago, (Billy Flynn), Det Ny Teater
 2016 Jordens søjler, (Waleran Bigod), Østre Gasværk Teater
 2016 Zorro - The Musical, (Zorro), Varde Sommerspil
 2016 Jekyll & Hyde - The Musical, (Jekyll and Hyde), Det Ny Teater
 2014 Beauty and the Beast (Skønheden og udyret), (Udyret), Det Ny Teater
 2014 Evita, (Che), Det Ny Teater
 2013 Crazy for You, (Bella Zangler), Det Ny Teater
 2013 Den eneste ene, (Sonny), Varde Sommerspil
 2012 Love Never Dies, (Fantomet), Det Ny Teater
 2012 Jekyll & Hyde - The Musical, (Jekyll and Hyde), Borreby Teater
 2011 Annie (Rooster), Det Ny Teater
 2009 Les Misérables (Jean Valjean/Lesgles), Det Ny Teater
 2008 The King and I (Lun Tha), Det Ny Teater
 2006 The Producers (Leo Bloom), Det Ny Teater
 2006 West Side Story (Tony), Fredericia Teater
 2005 Grease (Danny), Fredericia Teater
 2004 Beauty and the Beast (Udyret), Det Ny Teater
 2001 Miss Saigon (Chris), Aarhus Teater og Odense Teater
 2000, 2003, 2009 The Phantom of the Opera (Raoul, Grev de Chagny), Det Ny Teater
 1999 Carmen Negra (José), Aarhus Teater
 1999 Fame (Nick Piazza), Aarhus Teater og Odense Teater

Film 
 2017 Rita (Jens Møller)
2011 17 Miracles (Jens Nielson)
 2003 Finding Faith in Christ (Jesus)
 2000 The Testament (Jesus)

Tegnefilmsdub 
 2017 Skønheden og udyret (Udyret, stemme)

Referencer

Eksterne henvisninger 
 

Skuespillere fra Danmark
Freakshow (radio)

Freakshow var et radioshow på The Voice.

En del af showet var den fiktive karakter Ole Møgdahl, spillet af Jens-Christian Wandt, der ringede folk op og lavede telefonfis.

Efter et omdiskuteret lagkagekast mod en bagerjomfru i 2005 blev det lukket ned og erstattet af Jan Elhøjs morgenkomplot. Radiostationen blev anklaget for vold pga. episoden.

Værter 
 Michael Bernhard
 Allan Kjærgaard 
 Dennis Ravn 
 Lille Lars
 Julie Lund
 Julie Rugaard
 Mille Matthiassen
 Christian Fuhlendorff

Referencer 

Radioprogrammer fra Danmark
Julie Rugaard

Julie Seir Rugaard (født 21. april 1978 i Jægerspris) er en dansk sangerinde og radiovært.

Rugaard er kendt under kunstnernavnet Blå Øjne. Hun fik sit gennembrud i 1998 med tredobbelt-platin singlen "Romeo", der var en coverversion af Sebastians sang. Efterfølgende fulgte debutalbummet Romeo & Julie (1999), produceret af Holger Lagerfeldt, der solgte dobbelt-platin. I 2001 udgav hun albummet Tæt på, hvorpå der længe var stille om hendes musik. I 2003 begyndte hun som studievært på radiostationen The Voices nu nedlagte morgenudsendelse Freakshow.

I 2006 udgav hun singlen "Stærkere", der musikalsk er en videreudvikling i forhold til Tæt på. Stilen er mere afdæmpet softrock – 'akustisk pop'.

Hun har siden 2007 været ansat hos DR som tilrettelægger på Aftenshowet.

Julie Rugaard deltog i Dansk Melodi Grand Prix 2008 med sangen "Kan ikke forstå", som hun skrev sammen med Jens Simonsen.

Diskografi

Album 
 Romeo & Julie (1999)
 Remix Album 01 (1999)
 Tæt på (2001)

Singler 
 "Romeo" (1998)
 "Dig & Mig" (1998)
 "Forelsket" (1999)
 "Smuk & Dejlig" (1999)
 "Inderst inde '99" (featuring Al Agami) (1999)
 "Together Again" (Sash! featuring Blå Øjne) (2000)
 "Hos dig (er jeg alt)" (2000)
 "Fiskene i havet" (2001)
 "Hvis du går" (2001)
 "You Keep Me Hanging On" (som Blue Ice) (2003)
 "Vil ha' dig" (2004)
 "Stærkere" (2006)

Referencer

Eksterne henvisninger 
 
 

Sangere fra Danmark
Deltagere ved Dansk Melodi Grand Prix 2008
Ansatte i DR
Birgit Brüel

Birgit Thora Marie-Louise Brüel f. Thielemann (6. oktober 1927 i København – 23. februar 1996 i Gentofte) var en dansk sanger og skuespiller.

Hun blev kendt som en af de første sangere inden for moderne jazz, da hun sang med Max Brüels kvartet. I begyndelsen af sangkarrieren gik hun samtidig på Det kongelige Teaters elevskole, men stoppede her efter et år. Hun var ofte i radio og tv og indspillede nogle singleplader både som solist og i ensemblet "Pigerne", der foruden hende bestod af Inge Østergaard og søstrene Grete og Tove Kemp. Yderligere et par LP'er kom i 1970'erne.

Selv om Birgit Brüel ikke gennemførte sin skuespilleruddannelse, fik hun alligevel en del roller på såvel teater som film. Hun kombinerede ofte de to karrierer, så hun spillede roller, der indebar, at hun sang, f.eks. i revyer og musicals.

Hun blev gift med Max Brüel i 1951, og de fik sammen tvillingerne Sanne og Rebecca (1952), inden ægteskabet blev opløst i 1962.

Tidligere havde hun været gift med Irving Karl Gunsted i perioden 1946-49, med hvem hun fik datteren Michaela (1947).

I 1965 vandt hun Dansk Melodi Grand Prix med en sang af Jørgen Jersild og Poul Henningsen, For din skyld, som blev nr. syv ved den internationale Eurovision Song Contest.

Filmografi 

 Far til fire (1953)
 Far til fire i sneen (1954)
 En sømand går i land (1954)
 Pigen i søgelyset (1959)
 Weekend (1962)
 To (1964)
 Der var engang en krig (1966)
 I den grønne skov (1968)
 Det kære legetøj (1968)
 Jeg elsker blåt (1968)
 Et døgn med Ilse (1971)
 Kære Irene (1971)
 Med kærlig hilsen (1971)
 Man sku' være noget ved musikken (1972)
 Ta' det som en mand, frue (1975)
 Normannerne (1976)
 Familien Gyldenkål vinder valget (1977)
 Trællene (1978)
 Johnny Larsen (1979)
 Skal vi danse først? (1979)
 Trællenes oprør (1979)
 Trællenes børn (1980)
 Glashjertet (1988)
 ''Smukke dreng (1993)

Eksterne henvisninger 

 
 
 

Personer fra København
Sangere fra Danmark
Skuespillere fra Danmark
Vindere af Dansk Melodi Grand Prix
Deltagere ved Eurovision Song Contest 1965
Danmarks Eurovision Song Contest-deltagere
Deltagere ved Dansk Melodi Grand Prix 1965